Tlačová správa, 07. 02. 2017,Trenčín

Projekt Partnerstvo hlinou spečatené sa predstavuje výstavami pod názvom Across the Border I.

07. 02. 2017 o 16:00 sa vo výstavných priestoroch Trenčianskeho samosprávneho kraja, K dolnej stanici 7282/20A, Trenčín uskutoční vernisáž výstavy desiatich umelcov zo Slovenska a Ukrajiny. Výstava prezentuje keramickú tvorbu a maľbu z medzinárodného tvorivého pobytu pod názvom  ACROSS THE BORDER I., ktorý sa konal v mesiacoch august až september 2016 v blízkosti slovensko-ukrajinskej hranice v obci Bežovce (okres Sobrance), a ktorého hlavným motívom sa stali partnerstvo a spolupráca.  Po Michalovciach, Trebišove,  Rožňave, Rimavskej Sobote, Levoči, Prešove, Žiline a Poprade je výstava v Trenčíne v poradí deviatou z celkovo 10-tich naplánovaných výstav, ktoré organizuje občianske združenie ANNOGALLERY vrámci  projektu cezhraničnej spolupráce „Partnerstvo hlinou spečatené“, financovaného z prostriedkov Finančného mechanizmu Nórska, štátneho rozpočtu a vlastných zdrojov.   

„Celý tvorivý pobyt a následné prezentácie vytvorených diel spája „magická“ desiatka: 10 autorov, 10 slovenských a ukrajinských maliarov a keramikov, osobností so svojským výtvarným prejavom a výtvarným rukopisom, 10 slovenských miest, ktoré sa stanú hostiteľmi prezentácií výsledkov tvorivého pobytu. Účastníci tohto podujatia tvorili v médiu keramiky, ako aj maľby, ktorá mala dominantné zastúpenie. Rozmanitosť vytvorených diel je odrazom odlišných autorských prístupov, charakterizujúcich rôznorodosť umeleckého prejavu. Výsledkom sú dekoratívne, úžitkové, voľné, komorné i monumentálne pôsobiace diela, ako aj diela s presahmi do iných výtvarných disciplín. Sú aj odrazom odlišných technologických postupov a možností.“ (Mgr. Dana Barnová, kurátorka výstavy).

Projekt „Partnerstvo hlinou spečatené“ sa realizuje od roku 2015 v rámci programu Cezhraničná spolupráca, ktorého správcom je Úrad vlády SR. Zameriava na znižovanie bariér cezhraničnej spolupráce a aktivity, ktoré podporujú dostupnosť informácií o druhej strane hranice prostredníctvom spoločných kultúrnych aktivít a zdieľaním vzájomných skúseností partnerov. Počas realizácie projektu sa celkovo  uskutoční cca 54 rôznych iniciatív na oboch stranách slovensko-ukrajinskej hranice, ako keramické tvorivé dielne pre deti a verejnosť, denné tábory, výmenné pobyty pre deti a školy, divadelné predstavenia, tvorivý pobyt pre umelcov, výstavy  a ďalšie podujatia.

Na výstavách sa svojimi dielami predstavia slovenskí umelci: Michal Fric, Milan Ladyka, Martin Rosenberger, Pavol Roško, Peter Smik,  Jana Štefanková a ukrajinskí umelci: Viktor Derda, Olena Derda, Vasil Zymomrya a Bogdana Sivochop. 
Výstavu vo výstavných priestoroch Trenčianskeho samosprávneho kraja, K dolnej stanici 7282/20A, Trenčín  si môžu návštevníci pozrieť do 15. 02. 2017.

Kontakt: 
ANNOGALLERY
info@annogallery.eu
Ing. Katarína Smiková, koordinátorka projektu 
tel.: +421 948 275 880, info@annogallery.eu

Úrad vlády SR
www.vlada.gov.sk, www.eeagrants.sk